Tallinn maksab teist aastat toetust puudega lastele
Tallinn maksab analoogiliselt eakate hinnatõusu kompensatsiooniga samasugust toetust ka puuetega lastele. Ühekordse toetuse suuruseks on tänavu 850 krooni ja seda saab ligikaudu 1000 last.
Tallinnas on umbes 1000 puudega last, kellel on õigus sellist toetust taotleda. Toetus määratakse lapse vanemale, eestkostjale või lapse hooldajale, kes rahvastikuregistri andmetel on Tallinna linna elanik vähemalt aasta enne toetuse taotlemise aasta 1. jaanuari, elab rahavastikuregistri andmetel lapsega ühel aadressil ja lapsele ei ole määratud töövõimetuspension. Toetust makstakse üks kord aastas linnaosavalitsuse sotsiaalhoolekande osakonna kaudu.
Tallinna abilinnapea Merike Martinsoni sõnul ei teata sellisest toetusest veel piisavalt ja nii sotsiaaltöötajad kui perearstid võiksid paremini teavitustööd teha.
“Tänase seisuga on linnaosad seda toetust välja maksnud kokku 485 350 krooni, kokku 571-le lapsele, nii et sugugi kõik pole linna toetust veel kätte saanud,“ ütles abilinnapea.
allikas: Raepress
Advertisements